## Na temelju članka 104. Zakona o komunalnom gospodarstvu (''Narodne novine'' 68/18. i 110/18) i članka 31. Statuta Općine Štrigova (“Službeni glasnik Međimurske županije”, broj 1/18.,14/18), Općinsko vijeće Općine Štrigova na 13. sjednici održanoj 19.07.2019. godine, donosi

**O D L U K U**

**o komunalnom redu na području Općine Štrigova**

1. **OPĆE ODREDBE**

**Članak 1.**

Ovom Odlukom o komunalnom redu na području Općine Štrigova (dalje u tekstu: Odluka) propisuje se komunalni red i mjere za njegovo provođenje na području Općine Štrigova (u daljnjem tekstu: Općina), a naročito:

1. uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,

2. način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,

3. uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,

4. održavanje čistoće i čuvanje površina javne namjene, uključujući uklanjanje snijega i leda s tih površina,

5. mjere za provođenje komunalnog reda i

6. prekršajne odredbe.

Komunalni red propisan ovom Odlukom obvezan je za sve fizičke osobe, fizičke osobe obrtnike ili osobe koje obavljaju drugu samostalnu djelatnost te pravne osobe na području Općine.

**Članak 2.**

Javnim površinama prema ovoj Odluci smatraju se:

- javno-prometne površine (nerazvrstane ceste, trgovi, seoski, poljski i šumski putevi, nogostupi, pješačke zone, pješačko-biciklističke staze, javna parkirališta, pješački otoci, autobusna stajališta, pješački i drugi putovi na zelenim površinama i slično) javne stube, komunalni javni prilazi i prolazi, te dijelovi javnih cesta koje prolaze kroz naselje, kad se ti dijelovi ne održavaju kao javne ceste prema posebnom zakonu,

- javno-zelene površine (parkovi, šetališta, park - šume, živice, travnjaci, cvijetnjaci i sl. drvoredi, skupine ili pojedinačna stabla, zelene površine uz ceste i ulice)

- ostale površine javne namjene (dječja , športska i rekreacijska igrališta)

Jedinstveni upravni odjel, odnosno komunalno redarstvo Općine Štrigova utvrdit će ( u daljnjem tekstu : JUO), na temelju službenih podataka o zemljištu, da li se neka površina u smislu ove Odluke smatra javnom površinom ukoliko dođe do spora o tome.

1. **UREĐENJE NASELJA**

**Članak 3.**

Pod uređenjem naselja u smislu ove Odluke smatra se uređenje vanjskih dijelova građevina i okućnica, ograda, izloga, postavljanje reklama i reklamnih ploča, natpisa (naziva), plakatiranje, orijentacijski planovi, telefonske govornice, javna rasvjeta, te drugi komunalni objekti, uređaji i oprema koji se nalaze na javnoj površini.

**Uređenje vanjskih dijelova građevina ( pročelja)**

**Članak 4.**

Vanjski dijelovi građevine smatra se svi vidljivi dijelovi građevina s javnih površina ili površina javne namjene, kao (pročelja, balkoni, terase, lođe, ulazna vrata, prozori, prozorski otvori, žljebovi, dimnjaci i drugi vanjski uređaji i oprema) moraju biti ispravni, uredni i čisti.

Vlasnici ili korisnici građevina, stanova i poslovnih prostorija dužni su brinuti o vanjskom izgledu i čistoći pročelja, uličnih balkona, lođa, terasa, prozora i naprava, te ih po mogućnosti ukrašavati ukrasnim biljem i brinuti se o urednom izgledu i čistoći ulaznih vrata u zgradi.

Na prozorima, balkonima, ogradama i drugim sličnim dijelovima građevine okrenutim prema javnim površinama ili površinama javne namjene ne smije se vješati rublje, posteljina, tepihe i slično kao ni istresati tepisi ,krpe i sve što može onečistiti te površine.

Posuda sa cvijećem izvan gabarita građevine mora biti postavljena i osigurana na način da spriječi pad posude, te polijevanje vode kod zalijevanja cvijeća na prolaznike.

Vlasnik ili posjednik građevine koja svojim izgledom, zbog oštećenja ili dotrajalosti vanjskih dijelova nagrđuje izgled ulice i naselja, mora obnoviti građevinu u tijeku godine u kojoj je ta okolnost utvrđena, a najkasnije u roku od 12 mjeseci. Zabranjeno je djelomično obnavljanje pročelja višestambene zgrade osim kad ta zgrada ima više zasebnih ulaza (cjelina).

Klima uređaji postavljeni na vanjski dio građevine moraju biti ugrađeni na način da se kondenzat ne ispušta na javnu površinu.

Zabranjuje se bilo kakovo oštećivanje, iscrtavanje, plakatiranje pročelja građevine.

**Uređenje ograda, vrtova, okućnica i sličnih površina**

**Članak 5.**

Ograda uz javnu površinu mora biti izgrađena tako da se uklapa u okoliš, a prema posebnom zakonu, ne smije biti izvedena od bodljikave žice, šiljaka ili slično.

Bodljikavu žicu, šiljke i slično može se iznimno postaviti samo oko određenih objekata, na temelju odobrenja JUO i to tako da ne smeta prolaznicima i da po svom položaju ne predstavlja opasnost od ozljeda.

Vlasnik, posjednik ili korisnik dužan je ogradu uz javnu površinu održavati urednom i na način da ne predstavlja opasnost za prolaznike.

Vlasnik, posjednik ili korisnik pojedinačnog stabla ili skupine stabala, ograde od ukrasne živice i drugog zelenila uz javnu površinu mora ih uredno održavati i godišnje najmanje dva puta obrezivati tako da ne prelazi regulacijsku liniju uz javnu površinu i da ne ometaju vidljivost i preglednost u prometu.

Dvorišta, vrtove i druge površine ispred građevina i neizgrađena građevinska zemljišta i slične površine uz javne površine ili površine javne namjene vlasnici ili korisnici dužni su održavati urednima.

Komunalni redar naložit će rješenjem vlasniku ili korisniku nekretnine da otkloni nedostatke odnosno izvrši određene radnje.

Ukoliko vlasnik, posjednik ili korisnik nekretnine ne izvrši radnju naloženu u rješenju, naložena radnja će se provesti preko treće osobe na trošak vlasnika ili korisnika nekretnine, prema važećem cjeniku tvrtke koja obavlja poslove uređenja javnih površina Općine.

**Uređenje izloga**

**Članak 6.**

Izlozi, izložbeni ormarići, te ostali slični objekti što služe izlaganju robe (u daljnjem tekstu: izlozi) uz javnu površinu, moraju biti tehnički i estetski oblikovani.

Izlozi se moraju redovito čistiti te prigodno dekorirati.

U izlozima se ne smije držati ambalaža ili skladištiti roba.

Ostakljene površine (izlozi) praznih poslovnih prostora moraju biti zasjenjeni materijalom bijele boje ili pokriveni neprozirnom zavjesom.

U izloge i druge vanjske dijelove poslovnih prostora nije dozvoljeno postavljanje plakata i oglasa koji nisu vezani s djelatnošću korisnika izloga.

Komunalni redar naložit će rješenjem vlasniku ili korisniku da otkloni nedostatke odnosno izvrši određene radnje.

**Reklame, reklamne ploče i slično**

**Članak 7.**

Na području Općine, na objekte, zemljišta i druge prostore mogu se postavljati reklame, reklamne ploče, reklamne konstrukcije, reklamni panoi, jarboli za zastave, transparenti, oglasne ploče, oglasni ormarići, traka sa titlovanom porukom, video zid, te zaštitne naprave na izlozima (tende, stakla, roloi, platna i slično) sukladno suglasnosti JUO.

Zahtjev za postavljanje predmeta iz stavka 1. ovog članka podnosi se nadležnom JUO.

Podnositelj zahtjeva dužan je uz zahtjev priložiti detaljnu skicu površine koja se koristi ili fotomontažu mjesta na kojem se predmet postavlja (mikrolokacija), izgled i tehnički opis predmeta, a za svjetleće reklame i opis priključka na elektromrežu.

Uz zahtjev za postavljanje predmeta iz stavka 1. ovog članka potrebno je priložiti suglasnost vlasnika zgrade, zemljišta odnosno drugog prostora sukladno propisima o vlasništvu.

**Članak 8.**

Reklame se ne smiju postavljati na mjestima i na način kojim bi se umanjila ili onemogućila funkcija prometnih znakova i semafora ili smanjila preglednost prometa.

Za veće reklamne konstrukcije i konzolne reklame potreban je statički proračun i atest elektroinstalacija ukoliko je reklama svjetleća.

**Članak 9.**

Predmeti iz članka 7. ove Odluke moraju se redovito održavati urednim, čistim, u ispravnom stanju, a dotrajale treba obnoviti ili zamijeniti.

Svaki kvar ili oštećenje vlasnik ili posjednik predmeta dužan je ukloniti u roku od 3 dana.

Ako se predmet ne koristi duže od 30 dana, vlasnik ili posjednik ga je dužan ukloniti sa javne površine o svom trošku.

**Članak 10**

Za postavljanje predmeta iz članka 7. ove Odluke na zgradama, zemljištima i drugim prostorima u vlasništvu Općine, odnosno na javnim površinama iz članka 2. ove Odluke, plaća se naknada sukladno Odluci o općinskim porezima.

**Članak 11.**

Komunalni redar naložit će rješenjem vlasniku, posjedniku ili korisniku uklanjanje predmeta iz članka 7. ove Odluke ako se vlasnik, posjednik ili korisnk ne pridržava svih odredbi izdanog odobrenja ili iste postavi bez odobrenja.

Ukoliko vlasnik ili posjednik, ili korisnik ne izvrši radnju naloženu u rješenju, naložena radnja će se provesti preko treće osobe na trošak vlasnika, korisnika ili posjednika

**Nazivi (natpisi) na građevinama**

**Članak 12.**

Fizičke ili pravne osobe koje su to dužne na temelju posebnih propisa, ističu na građevini u kojoj koriste poslovni prostor odgovarajući naziv, odnosno ime tvrtke ili zanatske radnje (u daljnjem tekstu: naziv).

**Članak 13.**

Fizičke ili pravne osobe iz članka 12. ove Odluke dužne su ukloniti naziv u roku 15 dana od prestanka obavljanja djelatnosti, odnosno od preseljenja iz građevine koju su koristiti.

Ako to ne učini, Komunalni redar naložit će rješenjem uklanjane naziva.

Ukoliko vlasnik ili posjednik ne izvrši radnju naloženu u rješenju, naložena radnja će se provesti preko treće osobe na trošak fizičke ili pravne osobe koja je postavila naziv.

**Plakatiranje**

**Članak 14.**

Plakati, oglasi, osmrtnice i slične objave (u daljnjem tekstu: plakati), mogu se postavljati samo na oglasnim pločama ili panoima, oglasnim stupovima i oglasnim ormarićima postavljenim u tu svrhu.

Mjesta za postavljanje oglasni ploča i stupova određuje JUO.

Iznimno, za određene manifestacije i izbornu promidžbu JUO, može odobriti isticanje plakata i na drugim mjestima što se naplaćuju sukladno Odluci o općinskim porezima.

Prilikom izbornih promidžbi političke stranke, nezavisne liste ili samostalni kandidati koji namjeravaju postaviti svoje plakate dužni su JUO podnijeti zahtjev za postavu plakata.

Političke stranke, nezavisne liste i samostalni kandidati dužni su svoje plakate ukloniti u roku od 3 dana po završetkom izbora.

Uredno istaknute plakate nije dozvoljeno prljati, oštećivati ili uništavati.

Skidanje plakata i čišćenje mjesta koja nisu predviđena za plakatiranje izvršit će se na teret oglašivača, organizatora priredbe ili manifestacije odnosno pravne ili fizičke osobe čija se priredba, manifestacija ili proizvod oglašava.

**Orijentacijski planovi, telefonske govornice i drugi komunalni objekti**

**Članak 15.**

Orijentacijski planovi, skulpture, javne telefonske govornice, poštanski sandučići, javni vodoskoci, fontane i drugi komunalni objekti, koji služe općoj upotrebi, mogu se izgrađivati, odnosno postavljati samo na temelju odobrenja i na mjestima kojaodredi JUO.

Objekti iz stavka 1. ovog članka moraju biti uredni i ispravni. Uočeni kvarovi i oštećenja moraju se ukloniti u roku 7 dana od strane vlasnika. Objekti iz stavka 1. ovog članka moraju biti estetski oblikovani, uredni i ispravni.

Objekte iz stavka 1. ovog članka zabranjeno je uništavati, po njima šarati, crtati ili ih na drugi način prljati i nagrđivati.

**Članak 16.**

Komunalni redar naložit će rješenjem vlasniku uklanjane objekata iz članka 15. ove Odluke ako se vlasnik ili posjednik ne pridržava svih odredbi izdanog odobrenja ili iste postavi bez odobrenje.

Ukoliko vlasnik ili posjednik ne izvrši radnju naloženu u rješenju, naložena radnja će se provesti preko treće osobe na trošak vlasnika.

**Natpisne ploče i kućni brojevi**

**Članak 17.**

Na području Općine, ulice i trgovi u naseljima moraju biti označeni natpisnim pločama sa imenom ulice, odnosno trga, u skladu sa posebnom propisima i Odlukom kojom su određena imena ulica i trgova.

Natpisne ploče poslovnih prostora na građevini moraju biti čitljive, jezično ispravne i uredne, tehnički ispravne i estetski oblikovane., te ne smiju svjetlom ili zvukom ometati mir drugim korisnicima građevine i susjedima.

Vlasnici, posjednici ili korisnici stambenih i poslovnih građevina dužni su ih označiti kućnim brojem.

**Članak 18.**

U slučaju promjena kućnih brojeva vlasnik, posjednik ili korisnik dužan je postaviti novi kućni broj, najkasnije u roku 30 dana od dana stupanja Odluke na snagu.

**Stajališta, ugibališta i parkirališta**

**Članak 19.**

Otvorene čekaonice, autobusna stajališta, moraju biti održavane u urednom i ispravnom stanju te moraju ispunjavati tehničke uvjete.

Klupe, nadstrešnice i ostali predmeti otvorenih čekaonica i autobusnih stajališta moraju biti čisti uredni i ispravni, a dotrajale i oštećene predmete treba odmah ukloniti, a najkasnije u roku od 15 dana.

Nadstrešnice za sklanjanje ljudi u javnom prometu mogu se postavljati samo na temelju odobrenja JUO, ako posebnim propisima nije određeno drugačije.

Podnositelj zahtjeva dužan je uz zahtjev priložiti detaljnu skicu površine koja se koristi, izgled i tehnički opis predmeta.

U odobrenju iz stavka 3. ovog članka odredit će se mjesto i način postavljanja, izgled predmeta, vrijeme na koje se predmet postavlja i drugi uvjeti.

Komunalni redar naložit će rješenjem vlasniku uklanjane objekata stavka 1. i 2. ovog članka ako se vlasnik ne pridržava svih odredbi izdanog odobrenja ili iste postavi bez odobrenje.

Ukoliko vlasnik ne izvrši radnju naloženu u rješenju, naložena radnja će se provesti preko treće osobe na trošak vlasnika.

**Članak 20.**

Javna parkirališta treba održavati urednim i čistim.

O čistoći javnih parkirališta bez sustava naplate brine Općina Štrigova.

**Dječja i športska igrališta**

**Članak 21.**

Dječja i športska igrališta i objekti na njima, moraju se održavati u urednom i ispravnom stanju.

Za urednost tih površina i ispravnost objekata brinu se pravne osobe koje tim površinama upravljaju, a oštećenja objekata dužna su ukloniti u roku od 15 dana.

Oprema dječjeg igrališta može se postavljati samo na temelju odobrenja JUO, ako posebnim propisima nije određeno drugačije. Podnositelj zahtjeva dužan je uz zahtjev priložiti detaljnu skicu površine koja se koristi, izgled i tehnički opis predmeta, te potrebne ateste.

U odobrenju iz stavka 3. ovog članka odredit će se mjesto i način postavljanja, izgled predmeta, vrijeme na koje se predmet postavlja i drugi uvjeti.

**Članak 22.**

Na javna dječja i športska igrališta nije dozvoljeno:

1. dovoditi pse i mačke, osim radnih životinja po posebnoj Odluci,
2. ostavljati ili bacati otpatke (voća, povrća, cvijeća, papira, papirnatu i drugu ambalažu, staklo i sl.) ili na drugi način stvarati nečistoću,
3. voziti se biciklom, mopedom ili motociklom,
4. koristiti sprave određene za dječju igru protivno njihovoj namjeni,
5. oštećivati objekte i uređaje koji se na njima nalaze ili čine njihov sastavni dio.

**Uklanjanje ruševnih građevina**

**Članak 23.**

Vlasnici su dužni ukloniti napuštenu ruševnu građevinu, a do uklanjanja obvezni su ju ograditi odgovarajućom ogradom.

Nadležno tijelo može narediti da se uklanjanje izvrši i o trošku Općine.

Uklanjanje ruševnih građevina kako i onih gdje je narušena statika građevine definirana je posebnim Zakonom.

1. **KORIŠTENJE POVRŠINA JAVNE NAMJENE**

**Članak 24.**

Javne površine mogu se privremeno koristiti za postavljanje kioska, pokretnih naprava, održavanje manifestacija i sportskih priredbi, odlaganje građevinskog materijala, postava skele, privremeno odlaganje ogrjevnog drva, organizacija gradilišta, popravak vanjskih dijelova građevina, prigodnu i povremenu prodaju.

**Kiosci**

**Članak 25.**

Kioscima u smislu ove Odluke smatraju se montažni objekti lagane konstrukcije, površine do 12 m2, koji se u cijelosti ili u dijelovima mogu prenositi i postavljati na određeno mjesto, a služe za izlaganje i prodaju npr. cvijeća, duhana, duhanskih prerađevina, voća i povrća, tiskovina, razglednica, suvenira i sličnih proizvoda.

**Članak 26.**

Kiosci se na javnim površinama mogu postavljati u skladu s lokacijskom, odnosno građevinskom dozvolom ili u skladu s odobrenjem nadležnog upravnog odjela kada lokacijska, odnosno građevinska dozvola prema odredbama posebnog zakona nije potrebna.

Podnositelj zahtjeva dužan je uz zahtjev priložiti detaljnu skicu površine koja se koristi ili fotomontažu mjesta na kojem se predmet postavlja (mikrolokacija), izgled i tehnički opis predmeta.

Odobrenje za postavljanje kioska na javnoj površini izdaje JUO.

Odobrenjem se određuje lokacija, izgled kioska, veličina kioska, način uređivanja zauzetog prostora, rok trajanja odobrenja kao i drugi uvjeti.

Rok za postavljanje kioska može se produljiti ako se utvrdi da kiosk ispunjava sve uvjete predviđene odobrenjem i ako nema drugih razloga za uklanjanje.

**Članak 27.**

Vlasnik ili korisnik kioska dužan je kiosk održavati urednim, a sva oštećenja odmah ukloniti. Uz kiosk vlasnik ili posjednik je dužan postaviti košaru za otpad, koju mora redovito prazniti, a prostor oko kioska dužan je održavati čistim i urednim.

Vlasnik ili korisnik kioska dužan je javnu površinu nakon uklanjanja istog dovesti u prvobitno stanje.

Ako vlasnik ili korisnik kioska ne dovede korištenu javnu površinu u prvobitno stanje, ista će biti dovedena u prvobitno stanje putem treće osobe na trošak vlasnika ili korisnika kioska.

**Članak 28.**

Komunalni redar naložit će rješenjem uklanjane kioska i prije isteka određenog roka, ako se vlasnik ili posjednik kioska ne pridržava svih odredbi izdanog odobrenja JUO, ako je kiosk postavljen bez odobrenja ili ako se ne koristi duže od 30 dana.

Ukoliko vlasnik ili posjednik ne izvrši radnju naloženu u rješenju, naložena radnja će se provesti preko treće osobe na trošak vlasnika.

**Pokretne naprave**

**Članak 29.**

Pokretne naprave prema ovoj Odluci smatraju se lako prenosivi objekti, kao što su pultovi, automati za prodaju sladoleda ili cigareta i pića, ugostiteljske prikolice, šatori, ograđeni prostor za cirkus i zabavne radnje, peći za pečenje, te stolovi, stolice, klupe, suncobrani, tende i pokretne ograde postavljene ispred ugostiteljskih, odnosno zanatskih objekata.

Odobrenje za postavljanje pokretnih naprava izdaje JUO.

Podnositelj zahtjeva dužan je uz zahtjev priložiti detaljnu skicu javne površine koju želi koristiti, veličinu, izgled i tehnički opis pokretne naprave.

Odobrenjem se utvrđuju uvjeti korištenja javne površine, točna lokacija, površina i vrijeme korištenja, izgled i materijal pokretne naprave.

Vlasnici pokretnih naprava dužni pokretnu napravu i javnu površinu koju koriste održavati urednom i čistom.

**Članak 30.**

Vlasnik ili korisnik pokretnih naprava dužan je korištenu javnu površinu nakon uklanjanja istih dovesti u prvobitno stanje.

Ako vlasnik ili korisnik pokretnih naprava javnu površinu ne dovedu u prvobitno stanje, ista će biti dovedena u prvobitno stanje na trošak vlasnika pokretne naprave.

Sva oštećenja na javnoj površini koja su nastala uslijed nepravilnog korištenja javne površine, korisnik je dužan otkloniti u roku 3 dana od njihovog nastanka. U protivnom sanacija javne površine izvršit će se po trećoj osobi o trošku korisnika.

**Članak 31.**

Komunalni redar naložit će rješenjem uklanjanje pokretne naprave vlasniku pokretnih naprava i prije isteka određenog roka, ako se vlasnik ili korisnik pokretne naprave ne pridržava svih odredbi izdanog odobrenja JUO ili ako je pokretna naprava postavljena bez odobrenja.

Ukoliko vlasnik ili korisnik ne izvrši radnju naloženu u rješenju, naložena radnja će se provesti po trećoj osobi na trošak vlasnika.

**Manifestacije i sportske priredbe**

**Članak 32.**

Dozvoljava se privremeno korištenje javnih površina za održavanje državnih, vjerskih te drugih manifestacija kao i sportskih te drugih priredaba, uz odobrenje JUO.

Organizator je uz zahtjev dužan priložiti skicu površine koja će se koristi, vrijeme održavanja manifestacije ili priredbe, te program manifestacije ili priredbe.

Organizator je dužan najkasnije u roku 2 sata po okončanju manifestacije ili sportske priredbe očistiti javnu površinu korištenu za održavanje kao i prilaze istoj.

Komunalni redar naložit će rješenjem organizatoru čišćenje korištene javne površine.

Ukoliko organizator ne izvrši radnju naloženu u rješenju, naložena radnja će se provesti po trećoj osobi na trošak organizatora.

**Odlaganje građevinskog materijala, postava skele, organizacija gradilišta, popravak vanjskih dijelova zgrada**

**Članak 33.**

U svrhu privremenog korištenja javne površine, JUO izdaje investitoru ili izvoditelju odobrenje za privremeno korištenje javne površine za odlaganje građevinskog materijala, postavu skele, organizaciju gradilišta ili popravak vanjskih dijelova zgrada i slične građevinske radove.

**Članak 34.**

Za organizaciju gradilišta, utovar, istovar i smještaj građevinskog materijala, podizanje skela, te popravke vanjskih dijelova zgrada, te slične građevinske radove, može se u skladu s propisima o sigurnosti prometa dozvoliti privremeno korištenje javne površine.

Investitoru, vlasniku građevine, materijala ili predmeta odobrenje za privremeno korištenje javne površine iz stavka 1. ovog članka izdaje JUO.

Komunalni redar naložit će rješenjem uklanjanje materijala i predmeta koji su istovareni i smješteni na javnoj površini protivno odobrenju ili bez odobrenja.

Ukoliko investitor, vlasnik građevine, materijala ili predmeta ne izvrši radnju naloženu u rješenju, naložena radnja će se provesti po trećoj osobi na trošak vlasnika.

**Članak 35.**

Kod izvođenja radova navedenih u članku 34. ove Odluke mora se osigurati da javno prometna površina bude prohodna.

**Članak 36.**

Javno - prometna površina ispod skele može se u pravilu izuzeti iz prometa samo za vrijeme dok gradnja ne dostigne visinu stropa nad prizemljem.

Prolaz ispod skele mora se zaštiti protiv sipanja i propadanja materijala zaštitnim krovom, a skelu treba izvesti tako, da se ispod nje može normalno odvijati pješački promet.

Ako se gradnja iz bilo kojeg razloga na duže vrijeme obustavi, komunalni redar može odrediti uklanjanje skele i drugog materijala s javno - prometne površine.

Ukoliko investitor ili izvoditelj radova ne izvrši radnju naloženu u rješenju, naložena radnja će se provesti preko treće osobe na trošak investitora.

**Članak 37.**

Investitor ili izvoditelj radova dužan je najkasnije u roku od 24 sata po završetku radova obavijestiti Komunalnog redara, da mu zauzeta javna površina više nije potrebna i da je dovedena u prvobitno stanje.

Komunalni redar pregledat će korištenu javnu površinu i ako utvrdi da javna površina nije dovedena u prvobitno stanje, investitoru radova će rješenjem odrediti rok za dovođenje iste u prvobitno stanje.

Ukoliko investitor radova ne izvrši radnju naloženu u rješenju, naložena radnja će se provesti preko treće osobe na trošak investitora .

**Članak 38.**

Za radove na vanjskim dijelovima zgrade (krovovi, žljebovi, pročelja, dimnjaci i sl.) ili zbog čišćenja ili hitnih intervencija mogu se prema potrebi, privremeno koristiti i dijelovi javnih površina, bez odobrenja JUO.

Prije početka radova opisanih u stavku 1. ovog članka potrebno je obavijestiti Komunalnog redara,odnosno JUO.

Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti, te naročito paziti da se obavljanjem radova ne dovede u opasnost zdravlje i život prolaznika i ne ometa cestovni i pješački promet.

**Ogrjev**

**Članak 39.**

Za istovar, slaganje ili piljenje drva, i sl. u slučaju potrebe, može se privremeno koristiti neophodno potrebni dio javne površine, ali tako da se ne ometa cestovni i pješački promet.

Istovarena drva moraju se složiti okomito na rub kolnika, tako da se spriječi rušenje.

Drva, i sl. moraju se ukloniti s javne površine u roku od 7 dana, a korištena površina mora se odmah nakon toga očistiti.

Cijepanje drva na javnim površinama nije dopušteno.

**Članak 40.**

Za utovar i istovar robe ili materijala može se u opravdanim slučajevima (nedostatak prostora ili kolnog ulaza i sl.) privremeno koristiti javna površina. Utovar i istovar treba se odvijati brzo i bez zastoja, tako da se promet ne zaustavlja i ne ugrožava sigurnost prometa.

Ako se izuzetno roba ili materijal mora istovariti na samu javnu površinu, tada se mora složiti tako, da ne smeta prometu i mora se odmah ukloniti.

**Prigodna i povremena prodaja**

**Članak 41.**

Dozvoljava se privremeno korištenje javnih površina za prigodnu prodaju povodom državnih, vjerskih i drugih blagdana, te manifestacija, uz odobrenje JUO.

**Članak 42.**

Dozvoljava se privremeno korištenje javnih površina za povremenu prodaja poljoprivrednih, obrtničkih i drugih proizvoda (tekstil, plastika i dr.) izvan tržnice na malo na lokacijama koje za to odredi Općina posebnom odlukom.

Povremena prodaja iz stavka 1. ovog članka dozvoljena je uz odobrenje JUO.

**Članak 43.**

Prodavatelju koji prodaje proizvode iz članka 41. i 42. ove Odluke, bez odobrenja JUO, ili ako se ne pridržava svih propisanih uvjeta u odobrenju za privremeno korištenje javne površine, Komunalni redar naložit će odmah uklanjanje svih stvari i robe sa javne površine.

Ukoliko prodavatelj ne izvrši radnju naloženu u rješenju komunalnog redara, naložena radnja će se provesti preko treće osobe na trošak prodavatelja.

Prekopi i bušenja javnih površina radi izgradnje infrastrukture, izvođenje priključaka na infrastrukturu i hitne intervencije

**Članak 44.**

Izvođenju radova prekopa ili bušenja javnih površina može se pristupiti samo na temelju odobrenja JUO.

**Članak 45.**

Zahtjev za prekop ili bušenje podnosi investitor ili izvoditelj.

U odobrenju se utvrđuju uvjeti za izvođenje i osiguranje prekopa ili bušenja i konačnu sanaciju javne površine.

Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti, te naročito paziti da se obavljanjem radova ne dovede u opasnost zdravlje i život prolaznika i ne ometa cestovni i pješački promet.

**Članak 46.**

Investitor ili izvoditelj radova dužan je najkasnije u roku od 24 sata po završetku radova obavijestiti Komunalnog redara da je izvršio prekop ili bušenje i da je javna površina dovedena u prvobitno stanje.

Komunalni redar pregledat će javnu površinu i ako utvrdi da javna površina nije dovedena u prvobitno stanje, investitoru ili izvoditelju radova će rješenjem odrediti rok za dovođenje iste u prvobitno stanje.

Ukoliko investitor odnosno izvoditelj radova ne izvrši radnju naloženu u rješenju, naložena radnja će se provesti preko treće osobe na trošak investitora.

**Članak 47.**

Prekopi radi hitne intervencije (kvar na vodovodu, plinovodu, el. mreži, kanalizaciji ili telefonskoj mreži) mogu se iznimno izvoditi bez prethodnog odobrenja, s time da se pismenim putem ili e poštom odmah obavijesti komunalnog redara.

Za vrijeme obavljanja ovih radova izvoditelj mora poduzeti sve propisane i uobičajene mjere sigurnosti, te naročito paziti da se obavljanjem radova ne dovede u opasnost zdravlje i život prolaznika te ne ometa cestovni i pješački promet.

**Članak 48.**

Investitor radova iz članka 45. ove Odluke dužan je snositi troškove eventualnih oštećenja koja se mogu pojaviti na saniranoj javnoj površini u zakonom propisanom roku.

1. **ODRŽAVANJE ČISTOĆE I ČUVANJE JAVNIH POVRŠINA**

**Održavanje čistoće**

**Članak 49.**

Održavanje čistoće obuhvaća čišćenje javnih površina, te skupljanje i odvoz komunalnog otpada na uređena odlagališta utvrđena posebnim propisima.

Održavanje čistoće dijeli se na redovno i izvanredno.

**Članak 50.**

Opseg, način i ostali uvjeti redovnog održavanja čistoće javnih površina vrši se sukladno godišnjem Programu održavanja kojeg donosi Općinsko vijeće.

**Članak 51.**

Izvanredno održavanje čistoće javnih površina utvrđuje JUO ili općinski načelnik.

Izvanredno održavanje čistoće javnih površina odredit će se kada zbog vremenskih nepogoda ili sličnih događaja javne površine budu prekomjerno oštećene ili onečišćene, te kada je iz drugih razloga javne površine potrebno izvanredno održavati i čistiti.

**Očuvanje javno – prometnih površina**

**Članak 52.**

Radi čuvanja javno-prometnih površina na njima je naročito zabranjeno:

1. bilo kakvo oštećenje javno – prometne površine ili objekata, uređaja ili opreme koji su njihov sastavni dio,
2. ostavljati ili bacati otpatke (voća, povrća, cvijeća, papira, papirnate i druge ambalaže i sl.) te na drugi način stvarati nečistoću,
3. upotrebljavati javno – prometne površine protivno njihovoj namjeni,
4. zatrpavanje odvodnih jaraka za oborinsku vodu,
5. nanošenje zemlje, blata, kamenja i otpadnog građevinskog materijala na javno - prometnu površinu,
6. držati, izlagati i prodavati robu bez odobrenja JUO,
7. odlagati i držati komunalni otpad bez odobrenja JUO,
8. oštećivati posude za komunalni otpad,
9. ispuštati otpadne vode i gnojnice,
10. bacati letke,
11. paliti komunalni ili drugi otpad,
12. propuštanje ili obavljanje bilo kakovih radnji kojima se onečišćuje javna površina
13. ostavljati vozila bez registarskih tablica, lake prikolice, kamp – prikolice i druga priključna vozila, neispravna ili oštećena vozila i olupine vozila duže od 15 dana,
14. obavljati fiziološke potrebe.

**Članak 53.**

Troškove popravka oštećene javno - prometne površine snosi počinitelj prema cjeniku tvrtke kojoj je povjereno održavanje javno – prometnu površine.

**Članak 54.**

Radi čuvanja javno prometnih – površina nerazvrstanih cesta, poljski ili šumskih putova vlasnici ili korisnici zemljišta koje graniči sa javno prometnom – površinom dužni su:

1. čistiti i uređivati odvode jarke uz tu cestu,
2. održavati živice tako da ne otežavaju prometovanje,
3. čistiti i uređivati bankine,
4. ukloniti drveće ili dijelove krošnje drveća koje otežava promet ili onemogućava zračenje i sušenje ceste.

Pod čišćenjem i održavanjem odvodnih jaraka podrazumijeva se:

* 1. održavanje isti u ispravnom stanju,
  2. produbljivanje jaraka (čišćenje mulja i ostalog otpada koji onemogućava normalno otjecanje vode,
  3. košnja trave i korove s pokosa i dna jarka,
  4. ugradnja i čišćenje betonskih cijevi odgovarajućeg profila na prijelazima preko jaraka u nivou s dnom jarka.

**Održavanje javno-zelenih površina**

**Članak 55.**

Održavanje javno - zelenih površina obuhvaća: njegu, obnovu, obrezivanje i prihranjivanje drveća, grmlja, cvjetnih gredica i travnjaka, zaštitu od bolesti bilja, te održavanje objekata, uređaja i ostale opreme, čišćenje cjelokupne zelene površine i čuvanje od oštećenja te košnja trave i drugo.

Održavanje javno – zelenih površina dijeli se na redovno i izvanredno.

Opseg, način i ostali uvjeti redovnog održavanja čistoće javnih površina vrši se sukladno godišnjem Programu održavanja kojeg donosi Općinsko vijeće.

**Članak 56.**

Izvanredno održavanje čistoće javnih površina utvrđuje JUO ili općinski načelnik.

**Članak 57.**

Drveća na javno - zelenim površinama u blizini zgrada mora se održavati tako da ne smetaju građevinama, ne oštećuje zgrade te da u većoj mjeri ne prikrivaju danje svjetlo. Grane stabala ne smiju smetati javnoj rasvjeti javnih površina, te sigurnosti prometa.

Drvorede treba redovito održavati i njegovati u skladu s pravilima struke, a na javno zelenim površinama kontinuirano iskorjenjivati korov koji izaziva alergijske bolesti (ambrozija i sl.).

**Članak 58.**

Na javno - zelenim površinama dozvoljeno je postavljanje komunalnih instalacija samo podzemno.

Iznimno, iz stavka 1. ovog članka električni ili telefonski vodovi mogu se postavljati i nadzemno, kada je to neophodno zbog osobitosti terena i udaljenosti potrošača uz suglasnost nadležnog Odsjeka.

**Očuvanje javno - zelenih površina**

**Članak 59.**

Radi očuvanja javno - zelenih površina naročito je zabranjeno :

1. sjeći drveće, te vaditi panjeve bez odobrenja JUO,
2. obrezivati i skidati grane i vrhove s ukrasnog drveća i grmlja,bez odobrenja JUO,
3. guliti koru stabala, zasijecati drveće, grmlje i živicu,
4. neovlašteno skidati plodove s drveća i grmlja, trgati i brati cvijeće, vaditi cvijeće, cvjetne i travnate grmove, skidati grane s grmlja i drveća,
5. penjati se po drveću,
6. kopati i odnositi zemlju i humus,
7. oštećivati ili izvaljivati stabla i grmlje, oštećivati cvjetne gredice ,
8. oštećivati opremu zelenih površina (kao npr. ogradnih stupića ili žica, klupa, stolova, skloništa, sprava za igru djece, znakova, košara za smeće, hranilišta za ptice i sl.),
9. prljati klupe,
10. kampirati,
11. dovoditi pse, osim ukoliko je to izričito dozvoljeno,
12. ložiti vatru i paliti stabla,
13. upotrebljavati javne - zelene površine i koristiti sprave određene za dječju igru protivno njihovoj namjeni,
14. prati vozila,
15. voziti, zaustavljati, parkirati vozila,
16. voziti, zaustavljati, parkirati vozila na površinama koje su nekad bile zelene, a koje su uslijed protupravnog korištenja uništene,
17. ostavljati vozila bez registarskih tablica, lake prikolice, kamp – prikolice i druga priključna vozila, neispravna ili oštećena vozila i olupine vozila duže od 15 dana,
18. obavljati fiziološke potrebe

Vozila ostavljena na površinama javne namjene uklonit će se i premjestiti na za to određeno mjesto putem treće osobe, a na trošak vlasnika vozila.

Uklonjene vozilo vlasnici su dužni preuzeti u roku od 30 dana, uz podmirenje nastalih troškova premještanja i čuvanja, a u protivnom će se vozilo proglasiti vlasništvom Općine i izložiti prodaji na javnom nadmetanju radi podmirenja troškova.

**Članak 60.**

Vlasnikom se smatra vlasnik vozila koji je evidentiran u odgovarajućim evidencijama Ministarstva unutarnjih poslova, prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način. Vlasnikom se smatra i primatelj leasinga kojemu je vozilo prepušteno na korištenje na temelju pravnog posla leasinga, odnosno najmoprimac kojem je poduzetnik u obavljanu rent-a-car usluge prepustio vozilo na temelju ugovora o najmu.

**Članak 61.**

Vlasnik vozila kojim je počinjen prekršaj iz članka 59. stavak 1. točka 15. i 16. ako počinitelj nije poznat, dužan je na zahtjev komunalnog redara dati vjerodostojan podatak o osobi koja je u vrijeme počinjenja prekršaja upravljala vozilom.

Kad je vlasnik vozila kojim je počinjen prekršaj propisan ovom Odlukom pravna osoba, podatke iz stavka 1. dužna je dati odgovorna osoba u pravnoj osobi.

**Članak 62.**

Za dijelove zelenila koji su proglašeni zaštićenim objektom prirode (pojedino drvo, drvoredi, grm, park, šume) vrijede posebni propisi.

# Članak 63.

Troškove popravka oštećene javno - zelene površine snosi počinitelj prema cjeniku tvrtke kojoj je povjereno održavanje javno – zelenih površina.

**Članak 64.**

Javno - prometne i javno - zelene površine moraju biti opremljene posudama za odlaganje otpada. Njihov broj i mjesto za postavljanje određuje JUO na prijedlog tvrtke kojoj je povjereno održavanje čistoće javnih površina.

**Članak 65.**

Vlasnik ili posjednik kućnog ljubimca ili domaće životinje dužan je očistiti javnu površinu koju onečisti njegov kućni ljubimac ili domaća životinja.

Sva ostala postupanja na javnim površinama sa kućnim ljubimcima propisana su posebnom odlukom.

**Sakupljanje, odvoz i postupanje s komunalnim otpadom**

**Članak 66.**

Skupljanje, odvoz i postupanje s komunalnim otpadom propisani su odredbama posebne odluke.

**Uklanjanje snijega i leda**

**Članak 67.**

Snijeg i led uklanja se s javnih površina, te krovova zgrada uz javne površine.

Snijeg s javno - prometnih površina treba se početi uklanjati kad napada 5 (pet) cm, a ako pada neprekidno, mora se uklanjati i više puta.

Led se s javno - prometnih površina uklanja čim nastane.

Uklanjane snijega i leda sa javno – prometnih površina vrši komunalni radnik i/ ili komunalno poduzeće, odnosno druga ovlaštena pravna ili fizička s kojom je sklopljen Ugovor o zimskoj službi sukladno posebnom Pravilniku, odnosno odluci, a prema Izvedbenom programu zimske službe koji usvaja općinski načelnik na prijedlog Općinskog vijeća.

Snijeg i led s krovova građevina uz javne površine uklanja vlasnik, posjednik ili korisnik građevine kada postoji opasnost da se odroni i ugrozi sigurnost prolaznika ili prometa.

Snijeg i led s krovova stambenih građevina uz javne površine uklanja pravna osoba koja upravlja građevinom kada postoji opasnost da se odroni i ugrozi sigurnost prolaznika ili prometa.

**Članak 68.**

Javno - prometne površine moraju se, radi sprječavanja nastanka leda i radi sprječavanja klizanja, posipati solju ili kamenim agregatom.

Posipavanje betonskih i sličnih opločnika vrši se odgovarajućim sredstvima za te namjene.

**V. SANITARNO - KOMUNALNE**  **MJERE**

**Članak 69.**

Vlasnik ili posjednik septičke jame dužan je pravodobno prazniti i čistiti septičku jamu na mjesto sukladno posebnoj odluci Općinskog vijeća.

Septičke jame može prazniti komunalno poduzeće ili druga ovlaštena osoba.

Na području Općine Štrigova određuje se trajno provođenje sistemske dezinsekcije i deratizacije na području Općine Štrigova.

Pod pojmom sistemske dezinsekcije razumijeva se prskanje ili zamagljivanje odgovarajućim sredstvima u cilju uništavanja muha, komaraca i drugih insekata na području općine.

Pod pojmom sistemske deratizacije razumijeva se deratizacija individualnih gazdinstava i stambenih građevina na području Mjesnih odbora i deratizacija građevina privrednih subjekata, deponija otpada, kanalizacije, otvorenih vodotoka i građevina sličnih namjena na području općine.

Opseg, način, vrijeme i ostali uvjeti obavljanja obavezne sistemske dezinsekcije i deratizacije utvrđuju se zaključkom Općinskog vijeća na prijedlog nadležnih službi, ili na prijedlog nadležnog Mjesnog odbora.

**VI. UKLANJANJE PROTUPRAVNO POSTAVLJENIH PREDMETA**

**Članak 70.**

Predmeti ili objekti (kiosci, pokretne naprave, štandovi, prikolica, reklame, obavijesti, putokazi, bijela tehnika, posude za cvijeće, građevinski materijal, skela, ogrjev i slično) postavljeni ili zatečeni na javnim površinama suprotno odredbama ove Odluke moraju se ukloniti.

Komunalni redar naložit će rješenjem vlasniku ili korisniku uklanjanje predmeta ili objekta postavljenom ili zatečenom na javnoj površini. Da bi redar mogao idetificirati osobu, osoba je dužna pokazati dokument za svoju identifikaciju. Ukoliko to osoba odbije komunalni redar će zatražiti asistenciju djelatnika Policijske postaje.

Ukoliko vlasnik ili posjednik predmeta ili objekta ne izvrši radnju naloženu u rješenju, naložena radnja će se provesti preko treće osobe na trošak vlasnika uključujući troškove premještanja i skladištenja (čuvanja).

Uklonjene predmete ili objekte vlasnici su dužni preuzeti u roku od 30 dana, uz podmirenje nastalih troškova premještanja i čuvanja a u protivnom će se predmeti ili objekti proglasiti vlasništvom Općine i izložiti prodaji na javnom nadmetanju radi podmirenja troškova.

## VII. DRŽANJE ŽIVOTINJA

**Članak 71.**

Na području Općine Štrigova dozvoljeno je držanje domaćih životinja, peradi i kućnih ljubimaca.

**Članak 72.**

Vlasnici domaćih životinja dužni su se pridržavati slijedećih uvjeta:

- držati domaće životinje u prostorijama ili posebno ograđenim prostorima, odgovarajuće uređenim za svoju namjenu koji se moraju redovito čistiti i održavati,

- osigurati uvjete da se neugodni mirisi i buka ne šire u okolini,

- osigurati uvjete za čuvanje okoliša,

**Članak 73.**

Uvjeti i način držanja kućnih ljubimaca na području Općine propisani su odredbama posebne odluke.

**VIII. MJERE ZA PROVOĐENJE KOMUNALNOG REDA**

**Članak 74.**

Nadzor nad provođenjem ove Odluke obavlja Komunalno redarstvo.

Poslove Komunalnog redarstva obavlja komunalni redar.

**Članak 75.**

Komunalni redar ima službenu odoru i iskaznicu pri obavljanju poslova nadzora nad provođenjem komunalnog reda.

**Članak 76.**

U provođenju komunalnog reda, Komunalni redar ovlašten je:

1. upozoravati fizičke i pravne osobe na postupke koji nisu u skladu s ovom Odlukom, te zahtijevati poduzimanje odgovarajućih mjera,
2. rješenjem narediti fizičkim i pravnim osobama radnje u svrhu održavanja komunalnog reda,
3. izricati kazne u skladu s ovom Odlukom,
4. pokretati prekršajni postupak.
5. Identificirati fizičku ili pravnu osobu prekršitelja

Protiv rješenja komunalnog redara može se izjaviti žalba u roku od 8 dana od dana primitka rješenja, drugostupanjskom nadležnom tijelu.

Žalba protiv rješenja ne odgađa izvršenje rješenja.

**Članak 77.**

U provedbi nadzora nad ovom Odlukom komunalni redar ovlašten je:

- zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,

- uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,

- zatražiti pisanim putem od stranke točne i potpune podatke i dokumentaciju potrebnu u nadzoru, - prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),

- obavljati i druge radnje u svrhu provedbe nadzora,

- rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,

- predložiti izdavanje obveznog prekršajnog naloga,

- naplatiti novčanu kaznu na mjestu počinjenja prekršaja od počinitelja.

**Članak 78.**

Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja. Komunalni redar je ovlašten zatražiti pomoć policije ako se prilikom izvršenja rješenja pruži otpor ili se otpor osnovano očekuje.

**Članak 79.**

Kod obavljanja poslova iz svoje nadležnosti, Komunalni redar dužan je pridržavati se zakona i ove Odluke.

Komunalni redar obavlja poslove nadzora u ime Općine, postupa i donosi akte u okviru ovlaštenja određenih ovom Odlukom.

Komunalni redar, odnosno Odsjek za gospodarstvo, graditeljstvo, zaštitu okoliša, stambene i komunalne poslove podnosi Općinskom vijeću izvješće o radu komunalnog redarstva po potrebi, a obavezno jednom godišnje.

**IX. PREKRŠAJNE ODREDBE**

**Članak 80.**

Novčanom kaznom u iznosu od 1.000,00 kuna kaznit će se za prekršaj pravna osoba, a novčanom kaznom u iznosu od 500,00 kuna kaznit će se za prekršaj fizička osoba, kao i odgovorna osoba u pravnoj osobi ako:

1. ne održava urednim i čistim vanjske dijelove zgrada (članak 4. stavak 2.),

2. izlaže ili vješa rublje, posteljinu, tepihe i druge predmete i uređaje na balkonima, ogradama i drugim sličnim dijelovima zgrade okrenute prema ulicama i trgovima Općine (članak 4. stavak 3.),

2. u propisanom roku ne uredi vanjski dio zgrade (članak 4. stavak 4.),

3. klima uređaj ispušta kondenzat na javnu površinu (4. stavak 5.),

4. izradi ogradu uz javnu površinu od bodljikave žice ili ju postavi bez odobrenja JUO (članak 5. stavak 1. i 2.),

7. u izlogu drži ambalažu i uskladišti robu (članak 6. stavak 3.),

8. protivno odobrenju postavi predmete iz članka 7. Odluke,

9. ne ukloni kvar ili oštećenje na predmetima iz članka 7. Odluke (članak 8 stavak 2.),

10. ne ukloni u propisanom roku naziv po prestanku obavljanja djelatnosti ili preseljenju

(članak 12 stavak 1.),

11. postavlja plakate na nedozvoljenim mjestima (članak 13. stavak 1 i 2.),

12. ne ukloni plakate u propisanom roku po prestanku izborne promidžbe (članak 13.

stavak 3.),

13. postavlja komunalne objekte iz članka 14. Odluke protivno odobrenju JUO

(članak 14.),

14. ne održavaju ispravne komunalne objekte iz članka 14. Odluke ili ne uklone kvar na

njima (članak 14. stavak 2.),

15. ne oznaci zgradu kućnim brojem (članak 17. stavak 1.),

16. u propisanom roku ne postavi novu natpisnu ploču ili ne izmijeni pločicu s kućnim

brojem (članak 18.),

17. se nije pridržavao svih odredbi odobrenja JUO (članak 21.),

18. postupi protivno odredbama članka 22. Odluke,

19. se nije pridržavao svih odredbi odobrenja JUO za postavljanje pokretnih

naprava (članak 25. stavak 1),

20. se nije pridržavao svih odredbi odobrenja JUO (članak 27.),

21. u propisanom roku ne ukloni drva i sl. s javne površine,

22. cijepa drva i razbija ugljeni druge predmete na javnim površinama,

23. postupi protivno odredbama članka 40 stavak 2. Odluke,

24. prigodnu prodaju povodom državnih, vjerskih i drugih blagdana, te manifestacija obavlja

na javnim površinama bez odobrenja (članak 41.),

25. povremeno prodaje poljoprivredne, obrtničke i druge proizvode izvan prostora tržnice na

javnim površinama bez odobrenja (članak 42. stavak 2.),

26. izvodi radove prekopa ili bušenja javne površine bez odobrenja (članak 44.),

27. investitor u određenom roku ne dovede javnu površinu u prvobitno stanje (članak 46.

stavak 2.),

28. ne obavijesti JUO (članak 47. stavak 1.),

29. postupi protivno zabranama iz članka 52. Odluke,

30. postupi protivno odredbama iz članka 54. Odluke,

31. postupi protivno zabranama iz članka 59. Odluke,

32. postupi protivno odredbama iz članka 61. Odluke,

33. postupi protivno odredbama iz članka 62. Odluke,

34. postupi protivno odredbama iz članka 65. Odluke,

35. ne ukloni snijeg ili led sa javno - prometne površine (članak 67. stavak 1. ),

36. ne ukloni snijeg ili led sa krova zgrade (članak 67. stavak 5. ),

37. postupi suprotno odredba iz članka 69. stavak 1. Odluke,

38. postupi suprotno odredba iz članka 69. stavak 2. Odluke,

39. ne ukloni protupravno postavljeni predmet s javne površine (članak 70. st. 1.),

40. drži životinje suprotno zabrani o držanju u pojedinim zonama (članak 71.),

41. se ne pridržava propisanih uvjeta za držanje životinja (članak 72.),

42. ne izvrši rješenje komunalnog redara (članak 77.)

**Članak 81.**

Svaku stvarnu štetu učinjenu na javnoj površini, komunalnim objektima, uređajima i opremi, građevinama i zemljištu u vlasništvu Općine do koje je došlo zbog nepridržavanja ove Odluke, počinitelj je dužan nadoknaditi.

Ukoliko počinitelj štete ne plati štetu, Općina će pokrenuti sudski postupak.

**Članak 82.**

Visina štete koju je počinitelj dužan nadoknaditi određuje se prema stvarnim troškovima, odnosno prema procjeni ovlaštenog vještaka.

**X. PRIJELAZNE I ZAVRŠNE ODREDBE**

**Članak 83.**

Svi postupci započeti do stupanja na snagu ove Odluke završiti će se po odredbama Odluke o komunalnom redu na području Općine Štrigova ( Službeni glasnik Međimurske županije broj 26/10 )

**Članak 84.**

Danom stupanja na snagu ove Odluke, prestaje važiti Odluka o komunalnom redu na području Općine Štrigova (Službeni glasnik Međimurske županije broj 26/10 ).

**Članak 85.**

Ova Odluka stupa na snagu osmog dana od dana objave u "Službenom glasniku Međimurske županije.

OPĆINSKO VIJEĆE OPĆINE ŠTRIGOVA

KLASA: 363-01/19-01/1

URBROJ:2109/18-19-01

Štrigova, 19.07.2019. PREDSJEDNICA

Općinskog vijeća

Blaženka Heric, v.r.